section_heading: Na otoku
paragraph_text: Rousseau odlazi, a ostali se još više približe kampu. Kate ulazi u Jackovu kuću i unatoč njezinom opiranju da neće otići bez njega, on odlučuje ostati s Drugima. U tom trenutku dvojica Drugih ulaze u kuću i zarobe Kate, a uskoro zarobe i Sayida. U međuvremenu Locke ulazi u kuću Bena Linusa (Michael Emerson). Locke ga budi i prijeti mu uz zahtjev da želi saznati gdje se nalazi podmornica. Prekida ih Alex (Tania Raymonde), Benova posvojena kćerka, koju Locke grabi i skriva u ormar. Nedugo potom dolaze Tom (M.C. Gainey) i Richard Alpert (Nestor Carbonell) koji govore Benu da su zarobili Kate i Sayida koji su pokušali spasiti Jacka. Ben kaže Tomu da ih razdvoje i odvojeno ispitaju, a Richarda zamoli da mu dovede čovjeka iz Tallahasseeja. Nakon što njih dvojica odu, Locke kaže Alex da mu donese Sayidov ruksak nakon čega Ben zaključi da Locke želi uništiti podmornicu Drugih.